钦定古今图书集成/明伦汇编/官常典/第534卷 > 华云龙
## 钦定古今图书集成/明伦汇编/官常典/第534卷 > 华云龙

按《明外史》本传：“云龙，定远人。聚众居韭山。太祖起兵
来归，从克滁、和，为千夫长。从渡江，破采石水砦及方
山营，下集庆路，生擒元将，得兵万人。克镇江，迁总管。
攻拔广德，战旧馆，擒汤元帅，进右副元帅。汉人犯龙
江，云龙守石灰山，接战，杀伤相当。云龙跃马大呼，𢭏
其中坚，遂大败之，乘胜复太平。从下九江、南昌，分兵”
攻下瑞州、临江、吉安。从援安丰，鏖战彭蠡。从平武昌，
累功至豹韬卫指挥使。从徐达取淮东，克高邮，守之。
进克淮安，破张士诚将徐义水寨。攻嘉兴，降其将。宋
兴围平江，军于胥门。从大军征山东，克乐安，守之。与
徐达会师通州，进克元都。擢大都督府佥事，总六卫
兵留守，兼北平行省参知政事。逾年，攻下云州，获平
章火儿忽荅、右丞哈海，进都督同知，兼燕王左相。洪
武三年冬，论功封淮安侯，禄一千五百石，予世券。云
龙上言：“塞上诸关，东自永平、蓟州，西至灰岭外，隘口
一百二十一，相去可二千二百里。其王平口至官坐
岭隘口九，相去五百馀里，俱冲要，宜设兵。紫荆关及
芦花山岭尤要害，宜设千户守御所。”又言：“前大兵克
永平，留故元八翼军士千六百人屯田，人月支粮五
斗，所得不偿费。宜入燕山诸卫，补伍操练。”俱从之。行
边至云州，袭元平章僧家奴营于牙头，突入帐擒之，
尽俘其众。至上都大石崖，攻克刘学士诸寨，驴儿国
公奔漠北。自是无内犯者。在镇七年，威名大著。建燕
邸，增筑北平城，以据元相脱脱第宅。僭用故元宫中
物，召还，何文辉代之。未至京，卒。子中袭。